CELEX: 42008D0836
Language: hu
Date: 2008-10-29 00:00:00
Title: 2008/836/: Az Európai Unió tagállamai kormányképviselőinek határozata ( 2008. október 29. ) az EU polgári válságkezelési misszióival és katonai műveleteivel kapcsolatos dokumentumok kezeléséről

8.11.2008   
            
            
               HU
            
            
               Az Európai Unió Hivatalos Lapja
            
            
               L 299/34
            
         
      AZ EURÓPAI UNIÓ TAGÁLLAMAI KORMÁNYKÉPVISELŐINEK HATÁROZATA
   
   (2008. október 29.)
   az EU polgári válságkezelési misszióival és katonai műveleteivel kapcsolatos dokumentumok kezeléséről
   (2008/836)
   AZ EURÓPAI UNIÓ TAGÁLLAMAI KORMÁNYAINAK KÉPVISELŐI,
   mivel:
   
               (1)
            
            
               Az Európai Unió polgári válságkezelési misszióival és katonai műveleteivel kapcsolatos dokumentumok – amennyiben azok nem az intézmények birtokában vannak – nem tartoznak a dokumentumok archiválására és a dokumentumokhoz való nyilvános hozzáférésre vonatkozó közösségi jogszabályok hatálya alá.
            
         
               (2)
            
            
               Mivel e dokumentumok az Európai Unió tevékenységi területeihez kapcsolódnak, helyénvaló, hogy azokat a Tanács Főtitkársága (a továbbiakban: a Főtitkárság) archiválja. E dokumentumok a továbbiakban a Tanács birtokában lévő dokumentumoknak tekintendők, és az Európai Parlament, a Tanács és a Bizottság dokumentumaihoz való nyilvános hozzáférésről szóló 1049/2001/EK rendelet (1), valamint az Európai Gazdasági Közösség és az Európai Atomenergia-közösség levéltárainak a nyilvánosság számára történő megnyitásáról szóló, 1983. február 1-jei 354/83/EGK, Euratom tanácsi rendelet (2) hatálya alá tartoznak,
            
         A KÖVETKEZŐKÉPPEN HATÁROZTAK:
   1. cikk
   (1)   Az 1049/2001/EK rendelet és a 354/83/EGK, Euratom rendelet alkalmazásában a Tanács védnöksége alatt folytatott, befejeződött, folyamatban lévő és jövőbeli polgári válságkezelési missziókkal és katonai műveletekkel kapcsolatos dokumentumokat a missziók vagy műveletek befejezését követően a Főtitkárságon kell archiválni és a továbbiakban azokat a Tanács birtokában lévő dokumentumoknak kell tekinteni.
   (2)   Nem tartozik az (1) bekezdésben említett dokumentumok közé a személyzeti kérdésekkel kapcsolatos dokumentáció, a harmadik felekkel kötött szerződések és az azokra vonatkozó dokumentáció, vagy az ideiglenes dokumentumok.
   (3)   A Főtitkárság gondoskodik arról, hogy a tagállamok vagy más hatóságok által minősítettnek nyilvánított dokumentumok a 2001/264/EK tanácsi határozattal (3) elfogadott, a Tanács biztonsági szabályzatának megfelelő védelemben részesüljenek.
   (4)   A tagállamok segítik a Főtitkárságot abban, hogy hozzájusson az (1) bekezdésben említett dokumentumok példányaihoz.
   (5)   Az (1) bekezdésben említett dokumentumokat a levéltár meghatározott helyén kell tárolni. Az e dokumentumokat kezelő személyek képzésben részesülnek az európai biztonsági és védelmi politikával kapcsolatos dokumentumokról és az ezzel összefüggő minősített információ kezeléséről.
   2. cikk
   Ez a határozat az Európai Unió Hivatalos Lapjában történő kihirdetését követő napon lép hatályba.
   
      Kelt Brüsszelben, 2008. október 29-én.
      
         
            az elnök
         
         P. SELLAL
         
      
   
   
      (1)  HL L 145., 2001.5.31., 43. o.
   
      (2)  HL L 43., 1983.2.15., 1. o.
   
      (3)  Hl L 101., 2001.4.11., 1. o.